Metropolisie keer 2 in dwelmklopjag aan | Netwerk24
Deur Warda Meyer 10 Februarie 2019 10:33
Die dwelms en gesteelde goedere waarop daar beslag gelê is.
Die Metro-polisie in Kaapstad het in 'n klopjag by 'n perseel in Wynberg twee verdagtes vasgetrek vir die besit van dwelms en gesteelde goedere.
Ruth Solomons, woordvoerder van die metropolisie, sê die verdagtes van 20 en 48 jaar oud is Saterdagoggend aangekeer en word by die Wynberg-polisiekantoor aangehou.
"Tydens die soektog het oplettende metropolisiebeamptes dwelms in een van die toe slaapkamers ontdek. Die dwelms was in 'n houer versteek," sê Solomons.
Sy sê die span het op 20 g tik, 307 pakkies tik, vyf eenhede crack-kokaïen, asook 58 heel en tien halwe Mandrax-tablette beslag gelê.
"Die beamptes het ook nege selfone, 'n Acer-skootrekenaar en Dell-hardeskyf, wat vermoedelik gesteel is, by die woning gekry, sowel as 'n bankenkoderingsmasjien."